钦定古今图书集成/理学汇编/文学典/第091卷 > 孙华
## 钦定古今图书集成/理学汇编/文学典/第091卷 > 孙华

按《列朝诗集》，“华字元实，永嘉人。侨居华亭。年十三，郡
守课诸生《春阴》诗，操笔立就，落句云：‘柳花只在斜阳
外，不肯分明过小桥’。守大奇之。诵经考史，以博雅闻。
尤好岐黄家用，荐为医学教授，有旨待诏尚方，辞免
江浙请署使庸田”，亦不就。好修洁，戴折角巾，衣鹤氅
衣，望山临水，步趋翛然。所居小阁，列古彝鼎、法书、名
画。焚香静坐终日，书非佳墨熟纸不作，饮馔非精洁
不食，士非贤不与交。年八十馀，杨铁崖赞其画像，犹
以“白首非熊”期之。